Domnul Ilie Năstase a trimis acest comunicat de presă, care a ajuns și la subsemnatul. Îi răspund, deci, nu ca prieten, ci ca gazetar.

Domnul Ilie Năstase a trimis acest comunicat de presă, care a ajuns și la subsemnatul. Îi răspund, deci, nu ca prieten, ci ca gazetar.

Nu l-am acuzat de nimic. Am formulat o opinie în legătură cu declarațiile d-sale de-a lungul timpului, privitoare la Simona Halep. Dl Năstase își păstrează părerile, eu îmi păstrez opinia, nu am a-i prezenta scuze pentru asta.

– Comunicatul d-sale conține iarăși o afirmație, după părerea mea, cel puțin bizară: că Guvernul României ar susține-o pe Simona Halep prin finanțarea și organizarea turneului WTA de la București. M-am crucit: adică Simona vine la acest turneu de doar 280 de puncte, plasat în afara sezonului pe zgură, cu o participare mult sub nivelul ei, doar ca s-o vadă românii pe viu jucând și câștigând, iar dl Năstase zice că o susține alde Ponta, cel huiduit anul trecut pe Arena BNR chiar la finala jucată de Simona…

– Dl Năstase îmi trimite copia unui contract de vânzare-cumpărare, prin care comunică o informație în premieră, nefăcută publică până acum: în 1972, în urma amenințărilor sale că nu mai revine în țară dacă nu i se dă o casă „civilizată”, statul român i-a vândut vila din strada Andrei Mureșanu, el locuind atunci într-un bloc din Drumul Taberei, cu suma de 484.000 lei, prin Întreprinderea de Comerț Exterior Terra.

Fac, deci, cu scuze, cuvenita rectificare la ceea ce spuneam în articolul „România e Simona”: dl Năstase nu a primit prin repartiție de la stat casa respectivă, a cumpărat-o cu bani gheață.

– Mi-a făcut întotdeauna plăcere să scriu despre excepționalul jucător de tenis Ilie Năstase, mi-a displăcut profund să comentez declarațiile d-sale, mai mult sau mai puțin politice – am făcut-o doar pentru că regulile meseriei mi-o cer. Mult mi-aș dori să nu mai fiu obligat a scrie despre vorbele lui Ilie.

Puteți vedea aici actul de vânzare cumpărare al casei din 1972.